b'\n_START_ARTICLE_\nSpeksi\n_START_PARAGRAPH_\nSpeksi on interaktiivista musiikki- ja tanssinumeroilla h\xc3\xb6ystetty\xc3\xa4 opiskelijateatteria. Speksit ovat juurtuneet osaksi korkeakoulujen kulttuuritarjontaa.\n_START_SECTION_\nHistoriaa\n_START_PARAGRAPH_\nSpeksin juuret juontuvat 1500-luvun Uppsalaan, jossa ylioppilaille opetettiin latinaa teatterin avulla. N\xc3\xa4ytelm\xc3\xa4t perustuivat klassisiin teemoihin, ja silloisesta opiskelijoiden sukupuolijakaumasta johtuen n\xc3\xa4yttelij\xc3\xa4t olivat kaikki miehi\xc3\xa4. He esittiv\xc3\xa4t niin historian suurmiehi\xc3\xa4 kuin hemaisevia kaunottariakin (mist\xc3\xa4 perinteest\xc3\xa4 jotkut pit\xc3\xa4v\xc3\xa4t viel\xc3\xa4kin kiinni). Seuraavien 300 vuoden kuluessa ruotsalainen speksi sai nykyisen muotonsa. Perinne el\xc3\xa4\xc3\xa4 Ruotsissa voimakkaana, ja nyky\xc3\xa4\xc3\xa4n l\xc3\xa4hes jokaisella opiskelijainstanssilla on oma speksins\xc3\xa4._NEWLINE_Suomeen speksin toivat ensimm\xc3\xa4isen\xc3\xa4 1930-luvulla teekkarit, jotka esittiv\xc3\xa4t speksej\xc3\xa4 osana tempauksia. Sittemmin t\xc3\xa4m\xc3\xa4 perinne hiipui ja her\xc3\xa4si uudelleen vasta 1990-luvun alussa. Pisin katkeamaton speksiperinne Suomessa on Helsingin yliopiston ruotsinkielisten l\xc3\xa4\xc3\xa4ketieteen opiskelijoiden Thoraxilla, joka on esitt\xc3\xa4nyt speksej\xc3\xa4 1950-luvulta l\xc3\xa4htien. 1980-luvun lopulla ja 1990-luvulla speksiperinne laajeni osaksi yliopistojen ja korkeakoulujen opiskelijakulttuuria ymp\xc3\xa4ri Suomea. Suurin osa speksiryhmist\xc3\xa4 tuottaa n\xc3\xa4ytelm\xc3\xa4n joka vuosi.\n_START_SECTION_\nOmstart!\n_START_PARAGRAPH_\nSpeksiss\xc3\xa4 yleis\xc3\xb6 voi ottaa osaa esitykseen huutamalla lavalle "Omstart!". T\xc3\xa4m\xc3\xa4n lis\xc3\xa4ksi on mahdollista huutaa varsinaisen omstart-huudon per\xc3\xa4\xc3\xa4n tarkentavia ideoita siit\xc3\xa4, mit\xc3\xa4 haluaisi n\xc3\xa4ytt\xc3\xa4m\xc3\xb6ll\xc3\xa4 tapahtuvan, esimerkiksi "Omstart, enemm\xc3\xa4n naurua!". T\xc3\xa4ll\xc3\xb6in speksin interaktiivista traditiota kunnioittava speksiteatteri reagoi huutoon ottamalla \xc3\xa4skeiset tapahtumat uudestaan niit\xc3\xa4 jotenkin varioiden, tarkempien ideoiden tapauksessa uusia ideoita mahdollisuuksien mukaan toteuttaen. Jotta katsoja saa haluamansa ja esiintyj\xc3\xa4t voivat huomioida h\xc3\xa4nen toiveensa, tulee omstart-huudon olla selke\xc3\xa4, lyhyt ja ytimek\xc3\xa4s. Lis\xc3\xa4ksi n\xc3\xa4yttelij\xc3\xb6iden repliikkien p\xc3\xa4\xc3\xa4lle menev\xc3\xa4 huuto ei todenn\xc3\xa4k\xc3\xb6isesti tule huomioiduksi._NEWLINE_Lis\xc3\xa4ksi yleis\xc3\xb6 voi osoittaa suosiotaan onnistuneille suorituksille kuten lauluille, erityisille nokkeluuksille tai n\xc3\xa4ytt\xc3\xa4ville sis\xc3\xa4\xc3\xa4ntuloille huutamalla toistuvasti pelk\xc3\xa4st\xc3\xa4\xc3\xa4n "Omstart! Omstart!". N\xc3\xa4m\xc3\xa4 omstartit ovat erityisesti musiikkinumeroiden tapauksissa yleens\xc3\xa4 etuk\xc3\xa4teen suunniteltuja ja saattavat toisinaan olla olennainen osa n\xc3\xa4ytelm\xc3\xa4\xc3\xa4._NEWLINE_Omstart-huudon tulisi olla jotakin toteuttamiskelpoista ja vain kerran huudettua. Hyv\xc3\xa4\xc3\xa4 tai huonoa omstartia ei voida m\xc3\xa4\xc3\xa4ritell\xc3\xa4, vaan kyse on mielipiteist\xc3\xa4. Eri speksiryhmien innokkuus toteuttaa omstarteja vaihtelee paljon.'